Plaza de toros de Melilla

A **plaza de toros de Melilla** tamién conoixida como a **mesquita d'o toreo** ye una plaza de toros a Melilla, Espanya. Se tracta d'una d'as nueu plazas de toros en Africa, chunto con as de Táncher, Luanda, Orán, Uchda, Al Hoceima y Maputo, y ye la unica en activo en o continent. D'estilo neobarroco , ye situada en l'Ixample Modernista que fa parti d'o conchunto historico-artistico d'a ciudat de Melilla, Bien d'Intrés Cultural. 

## Historia
Construyida en estilo neobarroco en os terrenos de l'antigo tozal de Sant Lorient, a on en primerías d'o sieglo XX apareixió una necropolis datada entre os sieglos I y II aC, seguntes o prochecto de l'equipo d'arquitectos dirichiu por Alejandro Blond Gonzaléz y formau amás por Manuel Sainz de Vicuña, Federico Faci, Jenaro Cristos y José Varela entre o 17 de chinero de 1946, anyo en qué ya funcionaba a plaza, y o 6 de setiembre de 1947, calendata d'a suya devantadera. A plaza fue bendecida por o vicario eclesiastico Carrasco, con a presencia d'o comandant cheneral de Melilla Rada y de l'alcalde Fernando Álvarez Claro o día en que fue inaugurada. A primera corrida de toros se celebró o 8 de setiembre de 1946 y a devantadera oficial se fació un anyo dimpués, o 6 de setiembre de 1947, con a presencia de l'Alto Comisario d'Espanya en Marruecos, o Tenient cheneral José Enrique Varela Iglesias. Pa este escaiximiento s'anunció en os cartels a os diestros Gitanillo de Triana, Manuel Rodríguez Manolete y Pepín Martín Vázquez y toros d'a ganadería Santa Coloma-Joaquín Buendía. Manolete manimenos, no plegó a actuar en o coso de Melilla a causa d'a suya muerta en a plaza de toros de Linares pocos días antes, o 28 d'agosto. O toriador Pepín Martín Vázquez tamién fue baixa. Por tanto, o cartel inaugural quedó alavez anunciau con Domingo Ortega, Gitanillo de Triana, Luís Miguel Dominguín y Agustín Parra ''Parrita''. Os primers trofeus atorgaus en a plaza estioron a Domingo Ortega qui obtenió por a suya fayena dos orellas, un rabo y una garra; Dominguín obtenió dos orellas y rabo con dos vueltas a l'arena en o suyo primer toro, pero fue feriu en o seteno d'a tarde, resultando estar o primer espada feriu en o coso africano.  

En as fiestas patronals de 1949 mosen Fernández bendeció a suya capiella, con a imachen d'a Virchen d'o Perpetuo Socorro. O periodista taurino Gregorio Corrochano la baptizó como *a mesquita d'o Toreo*.

## Descripción
Fue construyida con piedra d'a zona y ladriello pa os muros de carga y bigas de fierro y tellas royas pa o tellau. Dispone de planta circular, con un unico aniello en dos plantas y tres dentradas monumentals, a las que s'arriba dimpués de puyar unas escaleretas u rampas pa salvar o deslivel. Tien un aforo de 8.000 espectadors y ye cualificada de segunda categoría.

## Galería d'imáchens

Imachen:La_Mezquita_del_Toreo.jpg|Plaza de toros
Imachen:Plaza_de_toros_de_Melilla,_Nevada_del_2005_(7)_(7085324409).jpg|Nieu en a plaza de toros de Melilla
Imachen:Fachada_de_la_Plaza_de_Toros_de_Melilla.jpg|Frontera d'a plaza de toros
Imachen:Plaza_de_Toros_de_Melilla_31.jpg|Interior d'a plaza de toros
Imachen:Plaza_de_toros_de_Melilla_(4956255397).jpg|Publico en a plaza de toros


## Referencias